## Rješenje Agencije za zaštitu tržišnog natjecanja klasa: UP/I 430-01/2007-00/38, urbroj: 580-03-10-17-137 od 30. prosinca 2010.

### NN 30/2011 (11.3.2011.), Rješenje Agencije za zaštitu tržišnog natjecanja klasa: UP/I 430-01/2007-00/38, urbroj: 580-03-10-17-137 od 30. prosinca 2010.

AGENCIJA ZA ZAŠTITU TRŽIŠNOG NATJECANJA

656

Agencija za zaštitu tržišnog natjecanja, na temelju članka 7. i članka 14. stavka 2. Zakona o državnim potporama (»Narodne novine«, 140/05) u postupku naknadnog odobrenja državnih potpora dodijeljenih poduzetniku Rockwool Adriatic d.o.o., sa sjedištem u Potpićnu, Poduzetnička zona Pićan 1, pokrenutom po službenoj dužnosti, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća, Mladen Cerovac, mag. iur. zamjenik predsjednice Vijeća, te članovi vijeća Milivoj Maršić, dipl. oec., Vesna Patrlj, dipl. iur., i, dr. sc. Mirna Pavletić Župić, sa 61. sjednice održane 31. prosinca 2010., donosi

RJEŠENJE

1. Naknadno se odobravaju državne potpore dodijeljene poduzetniku Rockwool Adriatic d.o.o., sa sjedištem u Potpićnu, Poduzetnička zona Pićan 1, jer su sukladne Zakonu o državnim potporama, a sadržane su u sljedećim aktima davatelja državne potpore:

1.1. Potvrdi Ministarstva gospodarstva, rada i poduzetništva od 16. rujna 2005., klasa: 404-01/05-01/33, urbroj: 526-01/05-09, u obliku carinske povlastice,

1.2. Potvrdi Ministarstva gospodarstva, rada i poduzetništva od 16. rujna 2005., klasa: 404-01/05-01/33, urbroj: 526-01/05-09, u obliku porezne povlastice,

1.3. Potvrdi Ministarstva gospodarstva, rada i poduzetništva od 16. rujna 2005., klasa: 404-01/05-01/33, urbroj: 526-01/05-09, u obliku prodaje zemljišta pod uvjetima povoljnijim od tržišnih,

1.4. Odluci Općinskog vijeća Općine Pićan od 15. travnja 2004., klasa: 021-05/04-01/110, urbroj: 2144/05-01-04-2, u obliku oslobođenje plaćanja komunalnog doprinosa te

1.5. Odluci Općinskog vijeća Općine Pićan od 15. travnja 2004., klasa: 021-05/04-01/97, urbroj: 2144/05-01-04-8, u obliku oslobođenja od plaćanja naknade za priključak na sustav pitkom vodom.

2. Određuje se poduzetniku Rockwool Adriatic d.o.o., sa sjedištem u Potpićnu, Poduzetnička zona Pićan 1, da Agenciji za zaštitu tržišnog natjecanja obvezno dostavlja podatke o iskorištenoj poreznoj povlastici za razdoblje od 1. siječnja 2010. do 31. prosinca 2015. kao poseban uvjet i rok za naknadno odobrenje državnih potpora iz točke 1. izreke ovog rješenja.

Rok za izvršenje: 15. svibnja tekuće godine za prethodnu godinu, za razdoblje od 1. siječnja 2010. do 31. prosinca 2015.

3. Ovo rješenje bit će objavljeno u »Narodnim novinama«.

Obrazloženje

1. POKRETANJE POSTUPKA

Agencija za zaštitu tržišnog natjecanja (dalje: Agencija) pokrenula je po službenoj dužnosti, sukladno članku 14. stavku 2. Zakona o državnim potporama (»Narodne novine«, broj 140/05; dalje: ZDP) postupak naknadnog odobrenja državnih potpora poduzetniku Rockwool Adriatic d.o.o. (dalje: Rockwool Adriatic), sa sjedištem u Potpićnu, Poduzetnička zona Pićan 1. Postupak je pokrenut temeljem odluke Vijeća za zaštitu tržišnog natjecanja (dalje: Vijeće), sa 92. sjednice, održane 31. listopada 2007.

Razlozi za pokretanje postupka Agencije po službenoj dužnosti u predmetnoj upravnoj stvari bile su indicije o dodjeli određenih mjera i sredstava koje bi u smislu odredaba ZDP-a mogle predstavljati državnu potporu, a koje su objavljenje u tiskanim medijima te na internetskoj stranici www.infocroatia.com/blog/2007/02/08/rockwool-istra-u-medijima.htm.

Sukladno članku 3. stavku 1. ZDP-a državne potpore u smislu ZDP-a su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz Sporazuma o stabilizaciji i pridruživanju (»Narodne novine«, broj 14/01, 14/02, 1/05 i 7/05; dalje: SSP). Iz navedene odredbe proizlazi da moraju biti istodobno ispunjeni slijedeći uvjeti kako bi se neka mjera ili sredstvo smatralo državnom potporom, kako slijedi:

– da je riječ o državnim sredstvima (neovisno o razini, odnosno je li riječ o središnjoj državi, jedinicama lokalne samouprave i sl.) koja predstavljaju stvarni i potencijalni rashod ili umanjeni prihod države,

– da je tim sredstvima poduzetniku dana prednost na tržištu, a riječ je o ekonomskoj prednosti koju korisnik potpore ne bi mogao ostvariti obavljanjem redovnog poslovanja,

– da je potpora selektivna jer utječe na ravnotežu između korisnika potpore i njegove konkurencije, na način da se dodjeljuje samo jednom ili nekim poduzetnicima ili sektorima te

– da ima utjecaj na ispunjenje međunarodno preuzetih obveza Republike Hrvatske iz SSP-a, odnosno ako poduzetnik zahvaljujući dodijeljenoj potpori jača svoj položaj na tržištu u odnosu na konkurente.

S obzirom na spomenutu odredbu ZDP-a, Agencija je u postupku naknadnog odobrenja državne potpore trebala utvrditi tko su davatelji državne potpore u smislu članka 2. stavka 1. ZDP-a. Tim člankom je uređeno da davatelji državne potore mogu biti Republika Hrvatska putem ovlaštenih pravnih osoba i središnjih tijela državne uprave, jedinice lokalne samouprave, jedinice područne (regionalne) samouprave te svaka pravna osoba koja dodjeljuje ili upravlja državnim potporama u smislu ZDP-a.

Također, Agencija je trebala utvrditi predstavljaju li mjere odnosno sredstva koja su dodijeljena Rockwool Adriaticu državnu potporu iz članka 3. stavka 1. ZDP-a.

U slučaju utvrđenja Agencije da je riječ o državnim potporama, neophodno je utvrditi i razloge zbog kojih davatelji nisu te potpore prije dodjele korisniku prijavili Agenciji na odobrenje. Članak 14. stavak 1. ZDP-a propisuje da su sve državne potpore koje se dodijeljene bez odobrenja Agencije nezakonite.

Međutim, kada Agencija utvrdi da su sredstva koja predstavljaju državnu potporu a koja nisu prethodno prijavljena Agenciji na odobrenje, ipak dodijeljena sukladno propisima o državnim potporama, tada može iznimno, u posebno opravdanom slučaju, donijeti naknadno odobrenje državne potpore u smislu članka 14. stavka 2. ZDP-a.

U protivnom, Agencija u smislu članka 14. stavka 1. ZDP-a nalaže povrat nezakonite potpore koji uključuje iznos iskorištene državne potpore uvećan za iznos zakonske zatezne kamate počevši od dana početka korištenja državne potpore.

2. PRIMIJENJENI PROPISI

U ovom postupku Agencija je primijenila Zakon o državnim potporama (»Narodne novine«, broj 140/05), Uredbu o državnim potporama (»Narodne novine«, broj 50/06), Uredbu o državnim potporama (»Narodne novine«, broj 121/03), Odluku o objavljivanju pravila o regionalnim potporama (»Narodne novine«, broj 58/08), Odluku o karti regionalnih potpora (»Narodne novine«, broj 52/08), te Odluku o objavljivanju pravila o udjelu potpora kod prodaje zemljišta i zgrada od strane tijela javne vlasti (»Narodne novine«, broj 106/08).

S obzirom na to da je postupak naknadnog odobrenja državne potpore pokrenut dana 31. listopada 2007. godine, Agencija je bila obvezna primijeniti važeći ZDP koji je stupio na snagu 5. prosinca 2005., jer je tog dana, sukladno članku 24. stavku 1. ZDP-a, prestao važiti Zakon o državnim potporama (»Narodne novine«, broj 47/03 i 60/04; u daljnjem tekstu ZDP iz 2003).

U smislu članka 24. stavka 2. ZDP-a podzakonski propisi doneseni na temelju ZDP-a iz 2003. važe i primjenjuju se i nakon prestanka važenja ZDP-a iz 2003., a sve do donošenja odgovarajućih propisa, osim ako ti propisi nisu u suprotnosti s odredbama važećeg ZDP-a.

S druge strane, Uredba o državnim potporama (»Narodne novine«, broj 50/06) u prijelaznim i završnim odredbama u članku 10. stavku 2. izričito uređuje da će pravila o državnim potporama sadržana u odredbama Uredbe o državnim potporama (»Narodne novine«, broj 121/03; u daljnjem tekstu: Uredba iz 2003.) važiti i primjenjivat će se i nakon prestanka važenja Uredbe iz 2003., odnosno sve do objavljivanja odgovarajućih pravila prema važećoj Uredbi o državnim potporama (»Narodne novine«, broj 50/06), osim ako ta pravila iz Uredbe iz 2003. nisu u suprotnosti s važećom Uredbom o državnim potporama.

Stoga je Agencija u predmetnom postupku bila dužna primijeniti i odredbe Uredbe iz 2003., u dijelu koji se odnosi na regionalne potpore (Glava II pod nazivom: Posebna pravila za regionalne državne potpore koje su bile na snazi sve do donošenja Odluke o objavljivanju pravila o regionalnim potporama i Odluke o karti regionalnih potpora).

Također, Agencija je primjenjivala i odredbu članka 75. Uredbe iz 2003. pod nazivom Otuđenje nekretnina u javnom vlasništvu koja je bila na snazi do donošenja Odluke o objavljivanju pravila o udjelu potpora kod prodaje zemljišta i zgrada od strane tijela javne vlasti (»Narodne novine«, broj 106/08).

S obzirom na činjenicu da su potpore Rockwool Adriaticu bile dodijeljene tijekom 2004. i 2005. godine, kada su na snazi bili ZDP iz 2003. i Uredba o državnim potporama iz 2003., odnosno kada tada važeći hrvatski propisi iz područja državnih potpora nisu posebno uređivali način dodjele potpora u slučaju velikih ulaganja, Agencija je, osim u tada važeće hrvatske propise o državnim potporama, sukladno članku 6. stavku 4. ZDP-a, izvršila uvid i u kriterije iz pravne stečevine Europske unije koja je u to vrijeme bila na snazi, odnosno u pravila Višesektorskog okvira za regionalne potpore za velike projekte ulaganja (»Službeni list« Europske unije, Serija C 70/08, od 19. ožujka 2002.; dalje: Višesektorski okvir), te u Priopćenje Komisije u svezi s udjelom potpora kod prodaje zemljišta i zgrada od strane tijela javne vlasti (»Službeni list« Europske unije, Serija C 209/97, od 10. srpnja 1997.).

Naime, tim člankom propisana je mogućnost Agencije da pri obavljanju poslova iz svoje nadležnosti primjenjuje, na odgovarajući način kriterije koji proizlaze iz pravilne primjene pravila o državnim potporama koja proizlaze iz članka 70. Sporazuma o stabilizaciji i pridruživanju između Republike Hrvatske i njihovih država članica (»Narodne novine – Međunarodni ugovori« 14/01 i 14/02; u daljnjem tekstu SSP), koji je stupio na snagu 1. veljače 2005., a kojem je prethodio Privremeni sporazum o trgovinskim i s njima povezanim pitanjima između Republike Hrvatske i Europske zajednice (»Narodne novine – Međunarodni ugovori« 15/01, 3/02 i 14/02; dalje: Privremeni sporazum), koji je sklopljen 29. lipnja 2001. godine, i koji je bio na snazi sve do stupanja na snagu SSP-a. Odredbe članka 70. SSP-a odgovaraju po svojem sadržaju odredbi članka 35. Privremenog sporazuma.

U tom smislu, kriteriji iz pravne stečevine EU služe kao pomoćno sredstvo za tumačenje hrvatskih propisa o državnim potporama, a osobito u slučaju postojanja pravnih praznina ili dvojbi pri tumačenju tih propisa. Takav stav potvrđen je odlukom Ustavnog suda Republike Hrvatske broj: U-III-1410/2007 (»Narodne novine«, broj 25/08).

Pored relevantnih propisa o državnim potporama, Agencija je izvršila uvid i u sljedeće posebne propise: Zakon o poticanju ulaganja (»Narodne novine«, broj 73/00), Zakon o poticanju ulaganja (»Narodne novine«, broj: 138/06), Zakon o vlasništvu i drugim stvarnim pravima (»Narodne novine«, broj 91/96, 137/99, 22/00, 73/00, 114/01, 79/06, 146/08 i 38/09), Zakon o porezu na dobit (»Narodne novine«, broj 177/04 i 90/05) i Zakon o tržištu električnom energijom (»Narodne novine«, broj 177/04, 76/07 i 152/08).

Također, u smislu članka 7. ZDP-a na postupak naknadnog odobrenja državne potpore primjenjen je Zakon o općem upravnom postupku (»Narodne novine«, broj: 53/91 i 103/96; dalje: ZUP), kojim se uređuju pitanja provedbe upravnog postupka u dijelu koji nije propisan odredbama ZDP-a kao posebnog zakona, a koji je bio na snazi u vrijeme pokretanja postupka naknadnog odobrenja državne potpore.

3. TIJEK POSTUPKA

3.1. Budući da članak 142. ZUP-a propisuje provedbu posebnog ispitnog postupka kad je to potrebno radi utvrđivanja činjenica i okolnosti koje su značajne za razrješenje stvari ili radi davanja strankama mogućnosti da ostvare i zaštite svoja prava i pravne interese, Agencija je, u posebnom ispitnom postupku, radi utvrđivanja sadrže li sredstva dodijeljena Rockwool Adriaticu državne potpore iz članka 3. stavka 1. ZDP-a, sukladno članku 9. stavku 1. i 2. ZDP-a, od svih potencijalnih davatelja državnih potpora u smislu članka 2. stavka 1. ZDP-a, zatražila dostavu cjelokupne dokumentacije i očitovanja koja se odnose na te mjere.

U cilju utvrđivanja činjenice vezanih uz vrijednost ulaganja, isto je zatraženo od Rockwool Adriatica.

Nadalje, tijekom provedbe posebnog ispitnog postupka, svim potencijalnim davateljima državne potpore i Rockwool Adriaticu dana je mogućnost da se očituju o svim relevantnim činjenicama potrebnim za donošenje meritorne odluke, te je sukladno članku 149. ZUP-a određena usmena rasprava.

U tom smislu, zahtjevima od 7. studenog 2007., upućenim: Općini Pićan, Ministarstvu gospodarstva, rada i poduzetništva (dalje: Ministarstvo), HEP-u – Operatora distribucijskog sustava d.o.o., Županijskoj uprave za ceste Istarske županije te poduzetniku Plinacro d.o.o., sa sjedištem u Zagrebu, Savska cesta 88a, zatraženi su podaci o dodijeljenim državnim potporama (financijskim sredstvima) Rockwool Adriaticu, odnosno izvršenim ulaganjima koja sadrže elemente državne potpore.

Spomenuta tijela očitovala su se kako slijedi:

Županijska uprava za ceste Istarske županije, u očitovanju zaprimljenom u Agenciji 20. studenog 2007., navodi da nije niti gradila niti sufinancirala prilaznu cestu u korist Rockwool Adriatica.

Općina Pićan u svojem očitovanju zaprimljenom u Agenciji 23. studenog 2007., navodi da je poduzetnika oslobodila plaćanja komunalnog doprinosa u iznosu od 13.500.000,00 kn i to temeljem Odluke Općinskog vijeća Općine Pićan o oslobađanju komunalnog doprinosa, od 15. travnja 2004., klasa: 021-05/04-01/110, urbroj: 2144/05-01-04-2 i naknade priključka za vodu u iznosu od 181.500,00 kn, temeljem Odluke Općinskog vijeća Općine Pićan o oslobođenju plaćanja naknade za priključak na sustav pitkom vodom, od 15. travnja 2004., klasa: 021-05/04-01/97, urbroj: 2144/05-01-04-8.

HEP – Operator distribucijskog sustava d.o.o. – Elektroistra Pula, sa sjedištem u Puli, Vergerieva 6, u svojem očitovanju zaprimljenom u Agenciji 26. studenog 2007., u bitnome objašnjava na temelju kojih je propisa Rockwool Adriaticu priključena električna energija, te ističe kako je Rockwool Adriatic podmirio sve svoje obveze koje su proistekle iz tog posla.

Poduzetnik Plinacro d.o.o. je u očitovanju zaprimljenom u Agenciji 29. studenog 2007., u bitnome opisao način rješavanja pitanja opskrbe plinom na području Općine Pićan i Poduzetničke zone Pićan (dalje: Poduzetnička zona). Pritom je naglasio da je riječ o aktivnostima u svezi realizacije Plana razvoja, izgradnje i modernizacije plinskog transportnog sustava u Republici Hrvatskoj od 2002. do 2011. kojeg je odobrilo Ministarstvo u dvije faze: odobrenjem od 30. kolovoza 2002., klasa: 310-05/02-01/28, urbroj: 526-01-02-02, te odobrenjem klasa: 310-05/05-01/13, urbroj: 526-04-01-01/1-06-20, od 14. studenog 2006.

Osim očitovanja, poduzetnik Plinacro d.o.o. dostavio je odobrenje Ministarstva na spomenuti Plan razvoja, Zapisnik sa sastanka održanog 8. travnja 2004. u Agenciji za promicanje izvoza i ulaganja u svezi potencijalnog ulaganja danske korporacije Rockwool (dalje: Zapisnik), Plan poslovanja poduzetnika Plinacro d.o.o. za 2006., te Ugovor o izgradnji plinovoda od Mjerno-redukcijske stanice (dalje: MRS) Kršan do poduzetničke zone Potpićan-jug od 21. prosinca 2006., koji je sklopljen između poduzetnika Plinacro d.o.o., Istarske županije i poduzetnika Plinara d.o.o., sa sjedištem u Puli, Industrijska 17.

U očitovanju zaprimljenom u Agenciji 7. prosinca 2007., Ministarstvo navodi da su poticajne mjere utvrđene Potvrdom Ministarstva od 16. rujna 2005., klasa: 404-01/05-01/33, urbroj: 526-01/05-09 (dalje: Potvrda od 16. rujna 2005.), poduzetniku odobrene temeljem Zakona o poticanju ulaganja (»Narodne novine«, broj 73/00), te da Ministarstvo, osim sredstava koja sadrže elemente državne potpore navedenih u Potvrdi od 16. rujna 2005., Rockwool Adriaticu nije niti prilikom njegovog osnivanja, niti nakon toga odobrilo nikakva druga sredstva/subvencije. Ministarstvo je također istaknulo da je tijekom pregovora vezanih za ulaganje u Rockwool Adriatic imalo aktivnu ulogu koordinatora pregovaračkog procesa između predstavnika lokalne samouprave i predstavnika Rockwool grupe. U privitku očitovanja, osim Potvrde, dostavljen je dopis i mišljenje Ministarstva financija – Porezne uprave – Središnjeg ureda i Carinske uprave – Središnjeg ureda, od 16. i 29. kolovoza 2005., u svezi korištenja poreznih i carinskih povlastica, zahtjev Općine Pićan upućen Ministarstvu od 11. srpnja 2005., za odobrenje prodaje zemljišta u Poduzetničkoj zoni sukladno članku 3. točki 1. Zakona o poticanju ulaganja iz 2000., te Izvješće/Prijava P-1 za korištenje poticajnih mjera, poreznih i carinskih povlastica od 15. srpnja 2005. (dalje: Prijava).

Rockwool Adriatic je u očitovanju zaprimljenom u Agenciji 3. prosinca 2007., između ostalog naveo da je Potvrdom od 16. rujna 2005., dobio status nositelja poticajnih mjera, te poreznih i carinskih povlastica temeljem Zakona o poticanju ulaganja iz 2000. Potvrdi je prethodio Prijedlog ponude od 10. lipnja 2005. kojeg je Ministarstvo pripremilo temeljem Zakona o poticanju ulaganja iz 2000. Nadalje, Rockwool Adriatic je dostavio Ugovor o kupoprodaji zemljišta od 3. listopada 2005. (dalje: Ugovor), sklopljen između Općine Pićan, Istarske županije i Rockwool Adriatica na kojem je izgrađena tvornica kamene vune, dokumentaciju koja se odnosi na komunalni doprinos, Ugovor o priključenju sklopljen između Rockwool Adriatica i HEP – Distribucije d.o.o., sa sjedištem u Zagrebu, Ulica grada Vukovara 37, od 15. prosinca 2005., te dokumentaciju u svezi oslobođenja carine na uvoz opreme.

Dostavljeni Prijedlog ponude i Zapisnik sa sastanka održanog 8. travnja 2004. u Agenciji za promicanje izvoza i poticanje ulaganja, sadržavali su dodatne indicije iz kojih je proizlazilo da je moguća ulaganja u korist Rockwool Adriatica izvršilo Ministarstvo, HEP – Operator distribucijskog sustava d.o.o. te Hrvatske vode i Hrvatske ceste d.o.o., od kojih je zatraženo očitovanje dopisima Agencije od 27. prosinca 2007.

U očitovanju zaprimljenom u Agenciji 24. siječnja 2008., Hrvatske vode izvijestile su Agenciju da su 29. lipnja 2006. s Rockwool Adriaticom sklopile Ugovor o pravu služnosti te Aneks rečenom ugovoru od 6. srpnja 2007., na temelju kojeg je tom poduzetniku dano pravo služnosti radi postavljanja cijevi za propust i ispust vode ispod kanala u režimu javnog vodnog dobra, te Ugovor o pravu gradnje, od 30. lipnja 2006., kojim je Rockwool Adriaticu dano pravo gradnje pristupnog mosta preko kanala u režimu javnog vodnog dobra.

Dana 14. srpnja 2008., Hrvatske vode dostavile su Agenciji navedeni Ugovor o pravu služnosti i Ugovor o pravu građenja.

HEP – Operator distribucijskog sustava d.o.o. – Elektroistra Pula je u odgovoru zaprimljenom u Agenciji 1. veljače 2008., između ostalog, naglasio da su radovi izvršeni na transformatorskoj stanici Tupljak (dalje: TS Tupljak) dio plana koji se odnosi na izgradnju/rekonstrukciju TS Tupljak.

Hrvatske ceste d.o.o., su u očitovanju zaprimljenom u Agenciji 12. veljače 2008., naglasile kako nisu investirale i gradile prilazne ceste na lokaciji tvornice Rockwool Adriatica već da su samo prisustvovale preliminarnim razgovorima vezanim uz potencijalno ulaganje danske korporacije Rockwool.

Ministarstvo je u dodatnom očitovanju, zaprimljenom u Agenciji 14. veljače 2008., ponovno istaknulo da glede poticaja Rockwool Adriaticu obvezujućom smatra jedino Potvrdu od 16. rujna 2005., da je vrijednost ulaganja Rockwool Adriatica navedena u Prijavi, te navodi da je pitanje poticaja za infrastrukturno opremanje zone u nadležnosti predstavnika jedinica lokalne samouprave, spomenutih pravnih osoba u vlasništvu Republike Hrvatske i Rockwool Adriatica.

Vezano na prethodno spomenute navode Ministarstva i činjenice navedene u Prijedlogu Ponude, radi utvrđivanja je li infrastrukturno opremanja zone sadrži elemente državne potpore, Agencija je dopisima od 11. ožujka 2008. od Istarske županije, Općine Pićan, te dopisom od 12. ožujka 2008., od Istarske razvojne agencije d.o.o., zatražila dodatna očitovanja. Agencija je i od Ministarstva, dopisom od 11. ožujka 2008., zatražila dodatno očitovanje u svezi načina izračuna poticaja iz Potvrde od 16. rujna 2005.

Općina Pićan u svom očitovanju zaprimljenom u Agenciji 18. travnja 2008., objašnjava da se oslobođenje od plaćanja komunalnog doprinosa odnosi na jednu proizvodnu liniju, te da Općina Pićan ni na koji način nije sudjelovala u rješavanju problematike oko izgradnje/opskrbe električne energije u odnosu na Rockwool Adriatic, te da je zajedno sa Istarskom županijom preuzela izgradnju priključka za vodu vrijednog 25.000,00 eura. Glede izgradnje ceste za potrebe Rockwool Adriatica navedena je vrijednost do sada izvršenih radova te izvori i način financiranja, međutim, podatak o vrijednosti navedene investicije Općini Pićan nije poznat, kao niti podatak o načinu određivanja cijene zemljišta koje je Općina Pićan prodala Rockwool Adriaticu u svrhu izgradnje tvornice.

Ministarstvo u svom očitovanju zaprimljenom u Agenciji 30. travnja 2008., navodi da je poduzetnik Rockwool Adriatic iskoristio carinsku povlasticu u visini od 184.040,00 kn u razdoblju od 2005. do 2007.

Istarska razvojna agencija d.o.o. dostavila je Agenciji 16. lipnja 2008. očitovanje, u prilogu kojeg su dostavljeni dopisi Istarske županije od 21. ožujka 2005., klasa 023-01/05-01/81, urbroj: 2163/1-02/1-05-1, upućeni Ministarstvu u svezi pregovora s potencijalnim inozemnim ulagateljem poduzetnikom Rockwool iz Kraljevine Danske, te Zaključak Poglavarstva Istarske županije u svezi raspodjele proračunskih sredstava Istarske županije u gradove i općine u Istarskoj županiji od 24. svibnja 2006. i 11. rujna 2007.

Budući da se na temelju dostavljene dokumentacije, zbog nedostatnih obrazloženja i različitih podataka, nije moglo zaključiti radi li se kod ulaganja u infrastrukturu o dodjeli potpora Rockwool Adriaticu ili o ulaganjima koja imaju karakter opće mjere, pa iz tog razloga ne predstavljaju državnu potporu, Agencija je dopisima od 21. srpnja 2008., upućenim Rockwool Adriaticu, poduzetniku Plinacro d.o.o., Istarskoj županiji, Agenciji za promicanje izvoza i ulaganje, poduzetniku Plinara d.o.o., sa sjedištem u Puli, Industrijska 17, te Općini Pićan, zatražila dodatne podatke u svezi aktivnosti na izgradnji infrastrukture za područje Poduzetničke zone, daljnja objašnjenja glede plinofikacije, pitanja voda, poreznih olakšica i možebitnih ostalih potpora.

U očitovanju poduzetnika Plinacro d.o.o. dostavljenom Agenciji 1. kolovoza 2008., navedeni su iznosi ulaganja u izgradnju Distributivnog sustava Potpićan i MRS Kršan te je još jednom istaknuto na što se odnosi Distributivni plinski sustav Potpićan i MRS Kršan.

Poduzetnik Plinara d.o.o. u svojem očitovanju zaprimljenom u Agenciji 1. kolovoza 2008., navodi da nije izvršio nikakva ulaganja u korist Poduzetničke zone ili izravno u korist Rockwool Adriatica, već je samo uplinio i ispitao instalaciju Rockwool Adriatica i fakturirao izvršenje svoje usluge o čemu je dostavljen i račun. Uz očitovanje dostavljen je i Ugovor o koncesiji za izgradnju distribucijskog sustava i distribuciju plina na distributivnom području Kršan-Pićan, sklopljen 7. veljače 2008., između Istarske županije i Plinare d.o.o., te Ugovor sklopljen 21. prosinca 2006., između poduzetnika Plinacro d.o.o, Istarske županije i Plinare d.o.o. u vezi gradnje plinovoda od MRS Kršan do Poduzetničke zone.

U očitovanju Općine Pićan zaprimljenom u Agenciji 11. rujna 2008. pojašnjeno je da u odnosu na ulaganja u vodovodni priključak postoji zajednička obveza Općine Pićan i Istarske županije, no u isti do sada nije ništa uloženo.

Također, predstavnici Agencije održali su 16. rujna 2008. sastanak u Općini Pićan s predstavnicima Općine Pićan i Istarske razvojne agencije d.o.o., te u sjedištu Rockwool Adriatica sastanak s njegovim predstavnicima, nakon čega je zahtjevima od 23. rujna 2008. i požurnicama od 28. listopada 2008., od Rockwool Adriatica zatraženo dodatno pojašnjenje pitanja plinofikacije, pitanja voda i izvršenih ulaganja.

Dana 4. studenog 2008., Rockwool Adriatic dostavio je tražena dodatna očitovanja, uključujući i podatke o ulaganjima izvršenim od strane Rockwool Adriatica, te je dostavio punomoć kojim ovlašćuje Sanju Tkalec Kovač, odvjetnicu u odvjetničkom društvu Vukmir i suradnici, sa sjedištem u Zagrebu, Gramača 2L, za zastupanje u postupku koji se vodi pod klasom gornjom. Dodatno očitovanje poduzetnika u kojem su također detaljno navedena ulaganja izvršena od strane Rockwool Adriatica dostavljeno je i 8. prosinca 2008.

Na temelju zahtjeva Agencije od 21. srpnja 2008., Agencija za promicanje izvoza i ulaganja se u dopisu zaprimljenim u Agenciji, 17. rujna 2008., očitovala da se ne može smatrati davateljem državne potpore iz članka 2. stavka 1. ZDP-a, jer nema ovlasti za dodjeljivanje potpora, te da je njena uloga tijekom pregovora bila koordinativna, a njeni napori bili su usmjereni na to da se investitoru u Poduzetničkoj zoni osiguraju dovoljne količine vode, struje i plina u vremenski prihvatljivim okvirima, dok su cijene i uvjeti ugovarani u bilateralnim pregovorima.

Agencija je dopisima od 15. siječnja 2009., od Državnog odvjetništva Republike Hrvatske (dalje: Državno odvjetništvo) i Ministarstva pravosuđa zatražila očitovanje o prodaji zemlje u vlasništvu jedinica lokalne samouprave po cijenama nižim od tržišnih, te je li prodaja zemlje poduzetniku od strane Općine Pićan izvršena sukladno Zakonu o vlasništvu i drugim stvarnim pravima (»Narodne novine«, broj 91/96, 137/99, 22/00, 73/00, 114/01, 79/06, 146/08 i 38/09). Istovremeno, dopisima 15. siječnja 2009., od Općine Pićan i Porezne uprave – Ispostave Labin zatraženi su podaci o tržišnoj cijeni prodanog zemljišta.

Općina Pićan se u svojem očitovanju, zaprimljenom u Agenciji 27. veljače 2009., obvezala pribaviti podatke o tržišnoj cijeni zemljišta od Porezne uprave – Ispostava Labin, a Rockwool Adriatic dostavio je Agenciji, 5. svibnja 2009., porezno rješenje Porezne Uprave – Područnog ureda Pazin – Ispostave Labin od 11. studenog 2005., za navedeno zemljište.

Državno odvjetništvo, dopisom zaprimljenim u Agenciji 25. ožujka 2009., očitovalo se da je kupnja nekretnine od Općine Pićan temeljem Ugovora, Potvrdom od 16. rujna 2005. određena kao poticajna mjera u smislu članka 3. točke 1. Zakona o poticanju ulaganja iz 2000. Ministarstvo pravosuđa u svojem očitovanju, zaprimljenom u Agenciji 17. srpnja 2009., također navodi da je Ugovor o kupoprodaji zemljišta od 3. listopada 2005. izrađen sukladno Zakonu o poticanju ulaganja iz 2000.

Na zahtjev Agencije od 7. svibnja 2009., Rockwool Adriatic je po punomoćniku 19. svibnja 2009., dostavio sve priloge Ugovora o kupoprodaji zemljišta od 3. listopada 2005., te uredno ispunjenu punomoć.

Agencija je dopisom od 30. lipnja 2009., od Rockwool Adriatica zatražila dostavu podataka o tržišnoj cijeni zemljišta utvrđenoj temeljem nalaza i mišljenja neovisnog vještaka, međutim Rockwool Adriatic nije postupio po zahtjevu Agencije.

Stoga je, u cilju utvrđivanja tržišne cijene zemljišta, Agencija 14. siječnja 2010. uputila pozive odabranim ovlaštenim sudskim vještacima građevinske struke s područja Istarske županije da dostave svoje ponude. Agencija je najpovoljnijom ponudom ocijenila ponudu Ane Poljak, dipl. ing. građ., iz Pule, Lošinjska 19a, ovlaštenog sudskog vještaka graditeljske struke, te je Agencija zaključkom od 1. ožujka 2010, gđu Anu Poljak odredila kao vještaka u konkretnom predmetu.

Na zahtjev Agencije kojim se Općina Pićan i Rockwool Adriatica pozivaju da se sukladno članku 185. stavku 3. ZUP-a očituju o osobi vještaka, navedeni su se očitovali da na izabranog vještaka nemaju primjedbi.

Svoj Nalaz i mišljenje pod nazivom Elaborat vještak je Agenciji dostavio 30. travnja 2010.

Agencija je sukladno članku 149. ZUP-a odredila dvije usmene rasprave koje su se trebale održati dana 1. i 17. lipnja 2010., a na koje se unatoč uredno zaprimljenim pozivima pozvane stranke nisu odazvale.

O činjenicama utvrđenim tijekom postupka Agencija je dopisom od 23. lipnja 2010. obavijestila davatelje državne potpore i to Općinu Pićan, Hrvatske vode i Ministarstvo financija – Carinsku upravu – Središnji ured, te je tom prilikom zatraženo i objašnjene zbog čega mjere izvršene u korist Rockwool Adriatica, a koje predstavljaju državnu potporu, nisu prijavljene Agenciji na odobrenje prije njihove dodjele. O činjenicama utvrđenim tijekom postupka i zahtjevima upućenim Općini Pićan, Hrvatskim vodama i Ministarstvu financija – Carinskoj upravi – Središnjem uredu obaviješten je i Rockwool Adriatic.

Traženo očitovanje Ministarstvo financija – Carinska uprava – Središnji ured dostavio je Agenciji 13. srpnja 2010., dok je Općina Pićan dokumentaciju i očitovanje dostavila 26. srpnja 2010.

Hrvatske vode dostavile su svoje očitovanje tek 22. studenog 2010. nakon višekratnih požurnica, a Općina Pićan 30. studenog 2010.

Za potrebe postupka izvršen je uvid na službene internetske stranice Rockwool Adriatica: www.rockwool.hr., na službene internetske stranice Financijske agencije: www.fina.hr., na službene internetske stranice Istarske razvojne agencije: www.ida.hr., te na službene internetske stranice Sudskog registra: www.https://sudreg.pravosudje.hr/.

3.2. Utvrđivanje činjenica

Tijekom posebnog ispitnog postupka provedenog u smislu članka 142. ZUP-a, Agencija je utvrdila sve relevantne činjenice i okolnosti potrebne za donošenje odluke o naknadnom odobrenju državne potpore, kako slijedi:

3.2.1. Rockwool Adriatic

Rockwool Adriatic osnovan je od strane Rockwool International A/S sa sjedištem Hedehusenu (Kraljevina Danska), Hovedgaden 584, i dio je njene grupe koja je vodeći svjetski dobavljač protupožarne i za okoliš prihvatljive kamene vune namijenjene za toplinsku, zvučnu i protupožarnu izolaciju.

Rockwool Adriatic upisan je u registru Trgovačkog suda u Pazinu pod matičnim brojem subjekta upisa 0409208458, OIB 68329725135, kao društvo s ograničenom odgovornošću, a registriran je za obavljanje sljedećih djelatnosti: proizvodnju građevinskih materijala, proizvodnju mineralne vune i proizvoda baziranih na mineralnoj vuni i dr. Temeljni kapital Rockwool Adriatica iznosi 829,084,600.00 kn, a sjedište je u Potpićnu, Poduzetnička zona Potpićan 1. Na dan 31. prosinca 2009. Rockwool Adriatic zapošljavao je 132 djelatnika.

Rockwool Adriatic je s pokusnim radom započeo 20. kolovoza 2008. Međutim, tijekom 2008. svoju djelatnost nije obavljao punim kapacitetom nego se proizvodnja odvijala u fazi pokusnog rada.

Uvidom u financijska izvješća za 2009. objavljena na internetskoj stranici Financijske agencije utvrđeno je da poduzetnik pripada kategoriji srednjih poduzetnika.

3.2.2. Ulaganja u infrastrukturu na području Općine Pićan i Poduzetničke zone koja ne sadrže državnu potporu

Na temelju očitovanja Istarske razvojne agencije d.o.o. utvrđeno je da je ona koordinirala realizaciju Programa poticanja poduzetničkih zona u Istarskoj županiji od 2002., te da je u tom smislu predlagala Istarskoj županiji predmet i visinu ulaganja ovisno o zoni, dok je iznose potrebne za ulaganje Istarska županija dodjeljivala izravno jedinicama lokalne samouprave. Sredstva su se odnosila na izgradnju infrastrukture unutar poduzetničkih zona (izgradnju cesta, oborinske i fekalne kanalizacije, električnih vodova i trafostanica, vodovoda i sl.). Istarska županija u svojem dopisu upućenom Ministarstvu navodi da u cijelosti podržava ulaganja koja se odnose na izgradnju tvornice kamene vune, odnosno izražava spremnost da se nastavi s aktivnim pristupom i participiranjem u poticajnim mjerama kako bi se ulaganje što prije ostvarilo.

Osim sredstvima iz proračuna Istarske županije, infrastrukturni radovi na području Općine Pićan financirani su i sredstvima iz Državnog proračuna Republike Hrvatske sa stavke Ministarstva koja su proslijeđena Općini Pićan i uz koordinaciju Istarske razvojne agencije d.o.o.

Na temelju analize dostavljene dokumentacije utvrđeno je da ulaganja u infrastrukturu koja su izvršena na području Općine Pićan i Poduzetničke zone ne predstavljaju državnu potporu iz članka 3. stavka 1. ZDP-a, budući da izvršenim ulaganjima nije došlo do davanje ekonomske prednosti pojedinom poduzetniku, jer se radi o infrastrukturnim ulaganjima u korist Općine Pićan, njenih stanovnika i Poduzetničke zone u kojoj ne posluje samo Rockwool Adriatic već i drugi poduzetnici.

Naime, u Poduzetničkoj zoni, osim poduzetnika Rockwool Adriatic d.o.o., djelatnost obavljaju poduzetnici Tiplast, obrt za proizvodnju plastičnih proizvoda i Vernifer d.o.o. koji obavlja djelatnost obrade i prevlačenja metala. Premda postoji interes niza poduzetnika za obavljanje djelatnosti u toj zoni, još nisu izvedeni svi infrastrukturni radovi koji bi omogućili smještaj i poslovanje većeg broja poduzetnika u Poduzetničkoj zoni.

a) izgradnja Distributivnog plinskog sustava Potpićan i MRS Kršan

Poduzetnik Plinacro d.o.o. uložio je u izgradnju Distributivnog plinskog sustava Potpićan vlastita sredstva, a troškovi izgradnje do studenog 2007. iznosili su 4.114.954,99 kn. Izgradnji se pristupilo temeljem Plana razvoja, izgradnje i modernizacije plinskoga transportnog sustava u Republici Hrvatskoj od 2002. do 2011. Distributivni sustav Potpićan sastoji se od srednjetlačnog PEHD distributivnog plinovoda od MRS Kršan do Poduzetničke zone duljine 4.854 m, te Područne MRS Pićan jug, a dio je budućeg distributivnog plinskog sustava na području Općina Kršan i Pićan.

MRS Kršan je objekt izgrađen uz Magistralni plinovod Pula – Karlovac i čini sastavni dio plinskog transportnog sustava čiju je izgradnju također financirao poduzetnik Plinacro d.o.o. Visina investicije iznosila je 3.316.062,37 kn. Njegova namjena je opskrba plinom svih korisnika distributivnog područja Kršan – Pićan.

Aktivnosti na rekonstrukciji i izgradnji MRS Kršan i distributivnog plinskog sustava Potpićan počele su nakon sklapanja Ugovora od 21. prosinca 2006., između Plinacroa d.o.o., Istarske županije i Plinare Pula. Predmet rečenog Ugovora je uređenje međusobnih imovinsko-pravnih odnosa, odnosno prava i obveza između ugovornih strana koji će nastati s osnova financiranja gradnje i preuzimanja plinovoda od MRS Kršan do poduzetničke zone Pićan Jug.

Na temelju natječaja kojeg je raspisala Istarska županija za koncesionara odabrana je Plinara d.o.o. Pula, koja će preuzeti srednjetlačni plinovod od MRS Kršan do područne MRS Pićan Jug te poduzetniku Plinacro d.o.o. nadoknaditi cjelokupan iznos koji je utrošen u njegovu izgradnju na temelju Ugovora o koncesiji za izgradnju distribucijskog sustava i distribucije plina na distributivnom području Kršan – Pićan, od 7. veljače 2008.

S obzirom na prethodno opisane značajke i namjene Distributivnog sustava Potpićan i MRS Kršan, ulaganja ne sadrže elemente državne potpore odnosno ne postoji element selektivnosti ili pogodovanja pojedinom poduzetniku, što potvrđuje i očitovanje Istarske razvojne agencije od 16. svibnja 2008., u kojem je navedeno da je plinovod i izgradnja MRS Kršan bio predviđen u programu plinofikacije Istarske županije te da Istarska županija nije izvršila nikakve investicije izravno u korist poduzetnika Rockwool Adriatic d.o.o.

b) distribucija električne energije i priključenje na elektroenergetsku mrežu

U postupku je utvrđeno da je Rockwool Adriaticu priključena električna energija sukladno odredbama Općih uvjeta za opskrbu električnom energijom, Pravilnika o naknadi za priključenje na elektroenergetsku mrežu i za povećanje priključne snage i Zakona o tržištu električnom energijom (»Narodne novine«, broj 177/04, 76/07 i 152/08).

Na temelju Ugovora o priključenju s HEP Distribucijom d.o.o. od 15. prosinca 2005., uređen je postupak izgradnje i rekonstrukcije elektroenergetske mreže i to rasklopišta od 20 kV u Poduzetničkoj zoni. Cijena prethodno navedenih radova i priključenja koju je Rockwool Adriatic platio iznosi 2.850.000,00 eura u kunskoj protuvrijednosti na dan plaćanja (2.850.000,00 eura prema prosječnom tečaju za 2005. 1 euro=7,37 kn, iznosi 21.004,500,00 kn). Rockwool Adriatic ima status tarifnog kupca, odnosno plaća cijenu električne energije po cijenama koje vrijede za kategoriju gospodarstvo, a koja je definirana važećim Tarifnim sustavom. Ukupna priključna snaga na koju Rockwool Adriatic ima temeljem rečenog Ugovora o priključenju iznosi 8 MW.

Nadalje, iz očitovanja HEP – Operatora distribucijskog sustava d.o.o. – Elektroistra Pula utvrđeno je da se ostali izvršeni radovi od strane HEP – Operator distribucijskog sustava d.o.o. – Elektroistra Pula odnose na TS Tupljak koja opskrbljuje potrošače na širem području Tupljaka, koji su bili priključeni na TS Tupljak i prije ulaska Rockwool Adriatica u Poduzetničku zonu, te stoga njihova vrijednost ne sadrži državnu potporu, jer ne postoji element selektivnog pogodovanja pojedinom poduzetniku.

c) izgradnja ceste

Općina Pićan Ugovorom o kupoprodaji zemljišta sklopljenim s Rockwool Adriaticom preuzela je obvezu izgradnje ceste do tvornice Rockwool Adriatic. Prema dostavljenoj dokumentaciji, utvrđeno je da je vrijednost do sada izvršenih radova, procijenjena na oko 3.317.192,81 kn. Sredstva za financiranje ceste Općina Pićan dobila je od Istarske županije i Ministarstva u iznosu od ukupno 1.650.000,00 kn. Preostali iznos od 1.667.192.81 kn u 2008., izvođaču još nije isplaćen niti je poznat izvor plaćanja.

Na temelju dostavljene dokumentacije utvrđeno je da je izgrađen samo dio ceste za potrebe Poduzetničke zone.

Zbog činjenice da je riječ o cesti namijenjenoj Poduzetničkoj zoni, ulaganje ne sadrži državnu potporu iz članka 3. ZDP-a, koja bi se izravno mogla odnositi na Rockwool Adriatic.

d) pitanje voda

Na temelju očitovanja Hrvatskih voda, utvrđeno je da radovi izvedeni prema Planu održavanja detaljnih melioracijskih građevina na području Poptićanskog polja (zona gradnje tvornice kamene vune »Rockwool») koji se odnose na održavanje kanala za detaljnu melioracijsku odvodnju, čija ukupna vrijednost za 2006. i 2007. iznosi 896.000,00 kn nisu izvršeni u korist Rockwool Adriatica, te da stoga njihova vrijednost ne predstavlja državnu potporu u smislu propisa o državnim potporama. Kanali su u vlasništvu Istarske županije, a njima upravljaju Hrvatske vode koje su ih dužne održavati.

3.2.3. Davatelji državne potpore i državne potpore dodijeljene Rockwool Adriaticu

Osim infrastrukturnih ulaganja opisanih u točki 3.2.2. obrazloženja ovog rješenja za koje je Agencijia utvrdila da ne predstavljaju državnu potporu u smislu propisa o državnim potporama, u postupku su utvrđena sredstva/mjere koji predstavljaju državnu potporu iz članka 3. stavka 1. ZDP-a, davatelji državnih potpora te korisnik – Rockwool Adriatic. U nastavku se daje opis tih državnih potpora.

3.2.3.1. Državne potpore sadržane u Potvrdi Ministarstva gospodarstva, rada i poduzetništva od 16. rujna 2005., klasa: 404-01/05-01/33, urbroj: 526-01/05-09

Navedeno Ministarstvo je Rockwool Adriatic odobrilo poticajne mjere u obliku prodaje zemljišta, porezne i carinske povlastice te poticajne mjere za zapošljavanje i usavršavanje temeljem Zakona o poticanju ulaganja iz 2000., što proizlazi iz Potvrde tog Ministarstva od 16. rujna 2005.

U vrijeme davanja Potvrde od 16. rujna 2005. od strane Ministarstva, na snazi je bio Zakon o poticanju ulaganja (»Narodne novine«, br. 73/00).

Zakon o državnim potporama (»Narodne novine«, broj 47/03 i 60/04), stupio je na snagu 2. travnja 2003., ali Zakon o poticanju ulaganja (»Narodne novine«, br. 73/00) nije bio usklađen s njime.

Tek su donošenjem Zakona o poticanju ulaganja (»Narodne novine«, broj: 138/06) pravila koja se odnose na poticanje ulaganja usklađena sa ZDP-om. U članku 15. stavku 1. tog zakona propisano je da trgovačka društva koja koriste poticajne mjere, porezne i carinske povlastice za ulaganje, na temelju Zakona o poticanju ulaganja (»Narodne novine«, br. 73/00), zadržavaju pravo korištenja odobrenih poticajnih mjera, poreznih i carinskih povlastica do isteka razdoblja za koje su odobrene. Navedenom zakonskom odredbom Ministarstvo naknadno opravdava dodjelu državnih potpora poduzetniku Rockwool Adriatic d.o.o.

Tijekom postupka Agencija je utvrdila da Rockwool Adriatic nije iskoristio poticajne mjere za usavršavanje i zapošljavanje odobrene Potvrdom navedenog Ministarstva od 16. srpnja 2005.

U odnosu na poticajne mjere u obliku prodaje zemljišta pod povoljnijim uvjetima od tržišnih, porezne i carinske olakšice sadržane u Potvrdi od 16. rujna 2005., Agencija je utvrdila da predstavljaju državnu potporu iz članka 3. stavka 1. ZDP-a, jer je riječ o sredstvima koja bi, da Rockwool Adriatic nije oslobođen od plaćanja, bila prihod proračuna odnosno riječ je o umanjenju prihoda države i jedinice lokalne samouprave, odnosno umanjenom prihodu njihovih proračuna. Rockwool Adriaticu navedene potpore donose ekonomsku prednost koju isti ne bi ostvario kroz svoje redovno poslovanje, odnosno sredstva su dodijeljena u korist Rockwool Adriatica na selektivnoj osnovi, te na taj način postoji mogućnost narušavanja tržišnog natjecanja davanjem prednosti na tržištu korisniku državne potpore osobito u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

U nastavku se obrazlažu pojedini oblici državnih potpora:

a) državne potpore u obliku prodaje zemljišta pod povoljnijim uvjetima od tržišnih

Prema Ugovoru o kupoprodaji od dana 3. listopada 2005. Rockwool Adriatic je od Općine Pićan za potrebe izgradnje tvornice kupio zemljište u Poduzetničkoj zoni u vlasništvu Općine Pićan. Ukupna kupoprodajna cijena zemljišta iznosila je 947.285,00 eura.

Na temelju navedenog Ugovora zemljište se sastoji od Zemljišta A površine 331.887 m2 upisanog u zemljišne knjige Općinskog suda u Labinu kao k.č.br 22223, u zk. ul 2537, k.o. Pićan, opisano kao »oranica i livada« i Zemljišta B koje u naravi predstavlja 151249/333770 dijela nekretnine upisane u zemljišne knjige Općinskog suda u Labinu u zk.ul. 2654, kč. br. 22224/1, k.o. Pićan opisane kao »oranica, livada, kanal, neplodno, močvara«, površine 151.249 m2. Položaj Zemljišta B kao posebne zemljišne čestice, u odnosu na dio cijele zemljišne čestice br. 22224/1 označen je kao zemljišna čestica 22224/3 u Parcelacijskom elaboratu koje je priložen Ugovoru kao Prilog 9.

U članku 75. Uredbe o državnim potporama iz 2003. koji je bio na snazi sve do stupanja na snagu Odluke o objavljivanju pravila o udjelu potpora kod prodaje zemljišta i zgrada od strane tijela javne vlasti, a sukladno članku 24. stavku 2. važećeg Zakona o državnim potporama iz 2005. i članku 10. stavku 2. važeće Uredbe o državnim potporama iz 2006., propisano je da se nekretninama u javnom vlasništvu smatraju nekretnine prema Zakonu o vlasništvu i drugim stvarnim pravima u vlasništvu Republike Hrvatske, te jedinica lokalne i područne (regionalne) samouprave. Otuđenje nekretnina u javnom vlasništvu u pravilu ne predstavlja državnu potporu, ako se nekretnina otuđi javnim natječajem koji je otvoren i bezuvjetan, te je prihvaćena najbolja ili jedina ponuda, ili bez javnog natječaja, ali po tržišnoj vrijednosti na temelju prethodnog vrednovanja neovisnoga procjenitelja. U protivnom, prijedlog otuđenja nekretnine u javnom vlasništvu koji ne ispunjava prethodno navedene uvjete prodaje mora se dostaviti Agenciji na odobrenje.

Stupanjem na snagu Odluke o objavljivanju pravila o udjelu potpora kod prodaje zemljišta i zgrada od strane tijela javne vlasti, preuzet je članak 75. Uredbe o državnim potporama iz 2003., odnosno ta Odluka je detaljnije razradila uvjete prodaje nekretnina u javnom vlasništvu. Tom Odlukom također se u bitnome propisuje u Glavi II pod nazivom Načela, u točki 2. pod nazivom Prodaja bez postupka bezuvjetne ponude da tijela javne vlasti, prilikom prodaje zemljišta u javnom vlasništvu prije početka pregovora o prodaji trebaju zatražiti od vještaka neovisnu procjenu tržišne vrijednosti tog zemljišta. Tržišna cijena ustanovljena na taj način iznosi minimum kupovne cijene koja se može ugovoriti bez dodjeljivanja državne potpore, »tržišna vrijednost« označava cijenu po kojoj bi se zemljište i zgrade mogli prodati na temelju privatnog ugovora između dobrovoljnog prodavača i neovisnog kupca na dan procjene. U konkretnom slučaju, tijelo javne vlasti koje je na opisani način trebalo postupiti je Općina Pićan.

Primjenom citiranih propisa o državnim potporama nepobitno je utvrđeno da bi prodaja zemljišta u vlasništvu Općine Pićan mogla sadržavati državnu potporu jer prodaja nije provedena kroz postupak bezuvjetne ponude, odnosno Općina Pićan prije prodaje zemljišta nije raspolagala nalazom vještaka o tržišnoj vrijednosti tog zemljišta. Stoga je, u cilju utvrđenja tržišne vrijednosti već prodanog zemljišta Rockwool Adriaticu, Agencija zaključkom odredila provođenje vještačenja od strane neovisnog vještaka građevinske struke.

U Elaboratu dostavljenom od strane ovlaštenog sudskog vještaka koji sadrži procjenu tržišne vrijednosti nekretnina koje su predmet Ugovora, a koje su prethodno opisane, navedeno je da se njihova tržišna cijena na dan sklapanja Ugovora, 3. listopada 2005., procjenjuje na iznos od 1.488.058,88 eura, odnosno 11.063.100,23 kn (1 euro prema srednjem tečaju Hrvatske narodne banke na dan 1. listopada 2005. iznosio je 7,434585 kn).

Radi saslušavanja vještaka, odnosno davanja mogućnosti Općini Pićan i Rockwool Adriaticu da vještaku postave eventualna dodatna pitanja, sukladno članku 149. ZUP-a, određene su dvije usmene rasprave, prva na dan 1. lipnja, a druga na dan 17. lipnja 2010. godine, na koje se unatoč uredno zaprimljenom pozivu nisu odazvale pozvane stranke. Međutim, u podnescima zaprimljenima u Agenciji 31. svibnja 2010. i 15. lipnja 2010. Općina Pićan očitovala se da nema primjedbi na procijenjenu tržišnu cijenu odabranog vještaka. U podnescima zaprimljenima u Agenciji 31. svibnja 2010. i 11. lipnja 2010., Rockwool Adriatic je putem punomoćnika predložio da se rasprava održi u njegovoj odsutnosti, a na temelju dostavljenih očitovanja razvidno je da Rockwool Adriatic također nema primjedbi na procijenjenu tržišnu cijenu od strane odabranog vještaka.

Stoga je Agencija u cijelosti prihvatila nalaz i mišljenje vještaka (Elaborat).

Na temelju Elaborata utvrđena je visina državne potpore kod prodaje zemljišta u javnom vlasništvu na sljedeći način:

Kupoprodajna cijena nekretnine iz Ugovora iznosi 947.285 eura, odnosno 7,042.670,85 kn., a tržišna vrijednost te nekretnine temeljem vještačenja iznosi 1.488.058,88 eura, odnosno 11.063.100,23 kn.

Uspoređujući cijenu nekretnina iz Ugovora i procijenjenu tržišnu cijenu, utvrđeno je da je Općina Pićan, Rockwool Adriaticu, prodala nekretnine ispod tržišne vrijednosti, te da prodaja iz tog razloga u sebi sadržava državnu potporu koja predstavlja razliku između procijenjene tržišne vrijednosti sadržane u Elaboratu i cijene po kojoj su nekretnine prodane, a koja je sadržana u Ugovoru. U konkretnom slučaju ta razlika, odnosno državna potpora iznosi 4.020.421,38 kn, odnosno 540.772,8 eura. Pri izračunima je također uzeta vrijednost eura na dan 1. listopada 2005., prema srednjem tečaju Hrvatske narodne banke, 1 euro =7,434585 kn. Davateljem ove državne potpore smatra se Općina Pićan, jer bi u slučaju prodaje zemljišta po tržišnoj vrijednosti, proračun Općine Pićan ostvario prihod viši od prihoda ostvarenog temeljem Ugovora.

b) državne potpore u obliku carinske povlastice

Rockwool Adriatic je u radzoblju od 2005. do 2007. godine iskoristio carinske povlastice u iznosu od 184.040,00 kn. Agencija je utvrdila da je u predmetnom slučaju riječ o državnoj potpori iz članka 3. ZDP-a odobrenoj temeljem Potvrde Ministarstva od 16. rujna 2005., klasa: 404-01/05-01/33, urbroj: 526-01/05-09. Stoga se Ministarstvo smatra davateljem te državne potpore.

Na temelju očitovanja poduzetnika utvrđeno je da se iznos od 184.040,00 kn odnosi prvenstveno na nabavu računala i određenih elektronskih dijelova. Carinska povlastica nije iskorištena u višem iznosu, jer je tijekom uvoza opreme i uređaja utvrđeno da je većina ostale uvezene opreme, sukladno carinskim propisima u potpunosti oslobođena plaćanja carine.

c) državne potpore u obliku porezne povlastice

Odobrenju porezne povlastice, sadržane u Potvrdi Ministarstva od 16. rujna 2005., prethodilo je pozitivno mišljenje Ministarstva financija – Porezne uprave od 29. kolovoza 2005., dostavljeno Agenciji uz podnesak Ministarstva zaprimljen 7. prosinca 2007., u kojem je navedeno da će Rockwool Adriatic koristiti poreznu povlasticu uz ispunjavanje uvjeta iz članka 26. Zakona o porezu na dobit (»Narodne novine«, broj 177/04 i 90/05) i to na temelju Potvrde Ministarstva od 16. rujna 2005. kojom se utvrđuje da poduzetnik ispunjava uvjete iz Zakona o poticanju ulaganja iz 2000.

Iznos porezne povlastice nije određen, već je samo navedeno da će povlastica biti iskorištena sukladno Zakonu o porezu na dobit i Zakonu o poticanju ulaganja iz 2000. S obzirom na visinu ulaganja, poduzetnik je, prema članku 6. stavku 3. Zakona o poticanju ulaganja iz 2000., oslobođen plaćanja poreza na dobit u razdoblju od 10 godina koje započinje početkom ulaganja. Budući da je u Prijavi Rockwool Adriatica podnesenoj Ministarstvu navedeno da su pripremne aktivnosti koje se odnose na ulaganje započele u rujnu 2003., a kao početak gradnje tvornice/ulaganja određena je 2005., odnosno te je godine kupljeno zemljište na kojem je tvornica izgrađena, a u toj godini je donesena Potvrda Ministarstva na temelju koje su Rockwool Adriaticu odobrene poticajne mjere, kao početak ulaganja Agencija je utvrdila 2005. godinu. Budući da se oslobođenje od plaćanja poreza na dobit odnosi na razdoblje od 10 godina od početka ulaganja, porezna povlastica vrijedi do kraja 2015.

Na temelju očitovanja Rockwool Adriatica utvrđeno je da poduzetnik u 2007. nije koristio predmetnu poreznu povlasticu budući da je poslovao s gubitkom, te da u trogodišnjem razdoblju, počevši od 2007., neće poslovati s dobiti. Međutim, iz navoda Rockwool Adriatica proizlazi da planira iskoristiti iznos porezne povlastice poreza na dobit počevši od 2010., budući da tada očekuje poslovanje s dobiti.

S tim u vezi, porezna povlastica, odnosno njen iznos predstavljat će državnu potporu, pod uvjetom da Rockwool Adriatic zaista i ostvari dobit u poslovanju u razdoblju od 1. siječnja 2010. do 31. prosinca 2015. godine.

3.2.3.2. Državne potpore odobrene Rockwool Adriaticu od strane Općine Pićan

Osim državne potpore u obliku prodaje zemljišta pod uvjetima povoljnijim od tržišnih koju je dodijelila Općina Pićan, Agencija je utvrdila da je Općina Pićan također davatelj državne potpore u obliku oslobođenja od plaćanja komunalnog doprinosa i plaćanja vodovodnog priključka za Rockwool Adriatic koji je smješten u Poduzetničkoj zoni.

a) državne potpore u obliku oslobođenja od plaćanja komunalnog doprinosa

Prema Odluci Općinskog vijeća Općine Pićan o oslobađanju komunalnog doprinosa od 15. travnja 2004., klasa: 021-05/04-01/110, urbroj: 2144/05-01-04-2, Rockwool Adriatic oslobođen je plaćanja naknade za komunalni doprinos u iznosu od 13.500.000,00 kn, što iznosi 1,8 milijuna eura, prema srednjem tečaju Hrvatske narodne banke, na dan donošenja rečene Odluke tj. 15. travnja 2004. (1 euro iznosio je 7,48 kn).

Navedena Odluka donesena je sukladno članku 18. Statuta Općine Pićan (»Službene novine Općine Pićan«, broj 7/01) i članku 3. Odluke o oslobađanju komunalnih djelatnosti u Općini Pićan (»Službene novine Općine Pićan«, broj 3/01).

b) oslobođenje plaćanja vodovodnog priključka

Prema Odluci Općinskog vijeća Općine Pićan o oslobađanju plaćanja za vodovodni priključak, od 15. travnja 2004., klasa: 021-05/04-01/97, urbroj: 2144/05-01-04-8, Rockwool Adriatic oslobođen je plaćanja naknade za priključak na sustav opskrbe pitkom vodom koja iznosi 181.500,00 kn (oko 24.264,00 eura, prema srednjem tečaju Hrvatske narodne banke, na dan donošenja rečene Odluke tj. 15. travnja 2004., 1 euro iznosio je 7,48 kn). Rečena odluka donesena je sukladno članku 24. Odluke o priključenju na sustav pitkom vodom u Općini Pićan (»Službene novine Općine Pićan« broj 6/01).

Iznos od 13.500.000,00 kn iz točke 3.2.3.2. a) i iznos od 181.500,00 kn iz točke 3.2.3.2. b) obrazloženja ovog rješenja, u cijelosti predstavljaju državne potpore jer oslobođenje od plaćanja dovodi u povoljniji položaj sve one poduzetnike smještene u Poduzetničkoj zoni u odnosu na poduzetnike čije je sjedište izvan Poduzetničkih zona i koji moraju plaćati komunalni doprinos i naknadu za vodovodni priključak.

3.2.4. Iz točke 3.2.3.1. i 3.2.3.2. obrazloženja ovog rješenja proizlazi da je Rockwool Adriatic do dana donošenja ovog rješenja primio državne potpore u iznosu od 17.885.961,38 kn koje se odnose na sljedeće:

a) poticaje za kupnju nekretnine koja je prodana pod povoljnijim uvjetima od tržišnih, koji je sadržana u Potvrdi od 16. rujna 2005. pri čemu potpora iznosi 4.020.421,38 kn,

b) carinsku povlasticu sadržanu u Potvrdi od 16. rujna 2005. u iznosu od 184.040,00 kn,

c) oslobođenje plaćanja komunalnog doprinosa za jednu proizvodnu liniju u iznosu od 13.500.000,00 kn, izvršeno od strane Općine Pićan, koje je sadržano u Odluci Općinskog vijeća Općine Pićan od 15. travnja 2004., te

d) oslobođenje od plaćanja vodovodnog priključka u iznosu od 181.500,00 kn, izvršeno od strane Općine Pićan, a koje je sadržano u Odluci Općinskog vijeća Općine Pićan od 15. travnja 2004.

3.2.5. Ulaganja izvršena od strane Rockwool Adriatica

Potvrda Ministarstva od 16. rujna 2005., donesena je temeljem Prijave Rockwool Adriatica. Prijava se između ostalog sastoji od opisa djelatnosti koja će se obavljati temeljem ulaganja, visine i vrste ulaganja u kunskoj protuvrijednosti, specifikacije opreme koja se uvozi, te dodataka uz prijavu i sl. Na temelju podataka iz Prijave utvrđeno je da Rockwool Adriatic za osnivanje/izgradnju tvornice ukupno namjerava uložiti 563.504.753,92 kn (oko 77.192.000,00 eura, na dan sastavljanja Prijave, tj. 15. srpnja 2005., prema srednjem tečaju Hrvatske narodne banke 1 euro iznosio je 7,30 kn). Navedeni iznos odnosi se na:

– ulaganje u zemljište u vrijednosti 7.303.163,00 kn,

– ulaganje u zgrade u vrijednosti 193.898.977.65,

– ulaganje u tehnička postrojenja i opremu u vrijednosti od 316.738.179,31 kn,

– ulaganje u informatičku opremu u vrijednosti 10.954.744,50 kn

– financijske troškove u vrijednosti 11.239.567,86 kn te

– troškove integracije i ostalo u vrijednosti 23.370.121,50 kn.

Budući da je tijekom postupka utvrđeno da tržišna cijena zemljišta iznosi 11.063.100,23 kn, iznos ukupnih ulaganja umjesto 563.504.753,92 kn iznosi 567.264.691,15 kn, jer se umjesto vrijednosti zemljišta od 7.303.163,00 kn uzima njegova tržišna vrijednost koja iznosi 11.063.100,23 kn. Iznos ukupnih ulaganja od 567.254.651,15 kn iznosi 77.707.492,00 eura prema prosječnom srednjem tečaju Hrvatske narodne banke za 2005. (1euro=7,3 kn).

U navedeni iznos iz Prijave uključeni su također i sljedeći infrastrukturni radovi koje je Rockwool Adriatic izvršio vlastitim sredstvima:

a) izgradnja ceste na zemljištu u vlasništvu Rockwool Adriatica

Izgradnja pristupne ceste na dijelu čestice u vlasništvu Rockwool Adriatica uključena je u iznos ukupnih ulaganja naveden u Prijavi i ne sadrži elemente državne potpore, jer je istu izvršio Rockwool Adriatic.

b) pitanje plinofikacije koja nije obuhvaćena točkom 3.2.2.a) obrazloženja ovog rješenja.

Izgradnju plinovoda od MRS Potpićan do Rockwool Adriatica, te izgradnju MRS u zoni Rockwool Adriatica, financirao je Rockwool Adriatic vlastitim sredstvima. Za izgradnju plinovoda, MRS u dvorištu same tvornice i priključka za plin Rockwool Adriatic platio je oko 2.000.000,00 kn. Navedeni iznos uključen je u iznos ukupnih ulaganja navedenih u Prijavi.

c) pitanje voda

Na temelju Ugovora o pravu građenja Rockwool Adriatic stekao je pravo građenja na česticama u vlasništvu Republike Hrvatske, a kojima upravljaju Hrvatske vode, radi osiguranja pristupa poduzetnika zemljištu koje je u njegovom vlasništvu, na način da će poduzetnik izgraditi tri mosta. Poduzetnik je za stjecanje prava građenja platio Hrvatskim vodama iznos od 253.400,00 kn.

Vrijednost građevinskih radova izvršenih temeljem prava građenja iznosili su 279.000,00 kn (bez poreza na dodanu vrijednost).

Navedeni iznos uključen je u iznos ukupnih ulaganja navedenih u Prijavi.

Na temelju Ugovora o ustanovljavanju prava služnosti poduzetnik je stekao pravo služnosti čiji se sadržaj očituje u postavljanju betonskih cijevi za propust i završetak propusta vode te cijevi za ispust vode.

d) električna energija

Pod točkom 3.2.2.b) obrazloženja ovog rješenja navedeno je da vrijednosti radova za potrebe Rockwool Adriatica koji se odnose na izgradnju i rekonstrukciju elektroenergetske mreže i priključenja na istu iznosi 2.850.000,00 eura, odnosno 21.004.500,00 kn što je uključeno u Prijavu.

e) ostala ulaganja

Iznos ulaganja u visini od 77.707.462,00 eura na dan podnošenja Prijave Ministarstvu, odnosno na dan 15. srpnja 2005., povećan je do 2008. na iznos od 83,9 milijuna eura, odnosno za 6,2 milijuna eura, što iznosi 44.764.000,00 kn prema prosječnom srednjem tečaju Hrvatske narodne banke za 2008. (1euro = 7,22 kn) Navedena ulaganja izvršena su prvenstveno zbog loše kvalitete zemljišta čija stabilizacija nije planirana, zbog rješavanja dodatnih pitanja koja se odnose na priključak električne energije, pitanja koja se odnose na izradu dokumentacije te upravljanja samim gradilištem za vrijeme izgradnje, te dodatna ulaganja za instalaciju dva stroja koja su ugrađena u proizvodu liniju, a koja također nisu dodatno planirana.

f) Vrijednost ukupnih ulaganja i izračun vrijednosti državne potpore u obliku porezne povlastice

Ukupna ulaganja izvršena od strane Rockwool Adriatic, prikazana u točki 3.2.5. obrazloženja ovog rješenja iznose 612.028.691,00 kn, odnosno 83.907.492,00 eura.

U konkretnom slučaju utvrđeno je da je riječ o početnim ulaganjima. Za početna ulaganja moguće je dodijeliti regionalne državne potpore.

Na temelju Glave III. Uredbe o državnim potporama iz 2003. pod nazivom Posebna pravila za regionalne državne potpore koja su bila na snazi sve do stupanja na snagu Odluke o objavljivanju pravila o regionalnim potporama, a sukladno članku 24. stavku 2. važećeg Zakona o državnim potporama iz 2005. i članku 10. stavku 2. važeće Uredbe o državnim potporama iz 2006., člankom 43. Uredbe iz 2003. propisano je da se regionalne državne potpore dodjeljuju se u svrhu poticanja razvoja manje razvijenih Područja A. i Područja B. utvrđenih kartom regionalnih državnih potpora. Do usvajanja karte regionalnih državnih potpora cjelokupni teritorij Republike Hrvatske smatrao se Područjem A. Sukladno članku 43. stavku 2. navedene Uredbe regionalne državne potpore mogu se dodijeliti za poticanje početnih ulaganja, a u iznimnim slučajevima i za naknadu dijela troškova tekućeg poslovanja poduzetnika.

Stupanjem na snagu Odluke o objavljivanju pravila o o regionalnim potporama i Odluke o karti regionalnih potpora prestala su vrijediti Posebna pravila za regionalne državne potpore iz Uredbe o državnim potporama iz 2003., odnosno te Odluke preuzele su institut regionalnih državnih potpora iz Uredbe iz 2003. na način da su ih još detaljnije razradile. Tako je u točki 33. navedene Odluke propisano da su regionalne potpore one potpore koje se dodjeljuju za projekte početnog ulaganja. Točkom 34. te Odluke je između ostalog propisano da početno ulaganje znači ulaganje u materijalnu i nematerijalnu imovinu koja se odnosi na osnivanje nove poslovne djelatnosti, kao što je to u slučaju Rockwool Adriatica. Nadalje, točkom 34. navedene Odluke uređeno je da »materijalna ulaganja« znače ulaganja koja se odnose na zemljište, zgrade i opremu/strojeve, dok »nematerijalna ulaganja« znače troškove koji su nastali transferom tehnologije u obliku stjecanja prava na patente, licencije, tehnološko znanje ili stručno znanje koje nije zaštićeno patentom. Prema točki VII. Odluke o karti regionalnih potpora, poduzetnicima u prostoru Jadranska Hrvatska dodjeljuje se 50 % opravdanih troškova ulaganja.

Sukladno članku 44. stavku 1. Uredbe o državnim potporama iz 2003. koja je bila na snazi u vrijeme dodjele državnih potpora poduzetniku Rockwool Adriatic, za početna materijalna i nematerijalna ulaganja poduzetnicima iz Područja A. državna potpora može se dodijeliti u iznosu do 50% opravdanih troškova.

Sukladno članku 44. stavku 3. te Uredbe, visina ulaganja izračunava se temeljem opravdanih troškova ulaganja. Opravdani troškovi u svrhu regionalnih državnih potpora, sukladno članku 48. stavku 1. Uredbu jesu troškovi početnih ulaganja koju obuhvaćaju materijalna ulaganja (zemljišta, zgrade i opremu) i nematerijalna ulaganja (kupnja patenata, licencija, posebnih znanja i vještina ili ne patentiranoga tehničkog znanja).

Iz navedenog je razvidno da su pravila za regionalne potpore iz Uredbe o državnim potporama iz 2003. preuzeta odnosno istovjetna pravilima za regionalne potpore iz Odluke o objavljivanju pravila o regionalnim potporama i Odluke o karti regionalnih potpora.

Budući da u konkretnom slučaju ulaganja Rockwool Adriatic iznose više od 50 milijuna eura u kunskoj protuvrijednosti na izračun državne potpore kod velikih projekta ulaganja čija vrijednost iznosi više od 50 milijuna eura, kao što je to u slučaju Rockwool Adriatica, način izračuna visine državne potpore propisan je Odlukom o objavljivanju pravila o regionalnim potpora, točkom 67. sadržanom u odjeljku 4.3.2. pod nazivom Pravila za ocjenjivanje velikih projekata ulaganja. Sadržaj navedene točke odgovara u cijelosti kriterijima iz pravne stečevine Europske unije koja je prethodno bila sadržana u točki 21. Višesektorskog okvira iz 2002., koji je obrazložen pod točkom 2. obrazloženja ovoga rješenja.

Prema točki 67. Odluke o objavljivanju pravila o regionalnim potporama, odnosno točki 21. Višesektorskog okvira, na iznos ulaganja do 50 milijuna eura poduzetnik ostvaruje pravo na intenzitet državne potpore koji odgovara 100% intenzitetu propisanom za regionalne potpore, a propisani intenzitet za regionalne potpore iznosi 50% opravdanih troškova.

Na iznos ulaganja između 50 i 100 milijuna eura, poduzetnik ostvaruje pravo na iznos potpore koji odgovara iznosu od 50% intenziteta propisanog za regionalne potpore, što u konkretnom slučaju iznosi 25 posto. U konkretnom slučaju iznos ulaganja Rockwool Adriatica a koji se nalazi u rasponu između 50 i 100 milijuna eura iznosi 33.907.492,00 eura. Navedeni iznos dobije se kad se ukupni iznos ulaganja od 83.907.492,00 eura umanji za 50 milijuna eura.

Maksimalni iznos potpore izračunava se po formuli: maksimalni iznos potpore = Rx(50+0,5B), R se odnosi na intenzitet potpore, koji u konkretnom slučaju iznosi 50 %, a B na razliku iznosa opravdanih troškova između 50 i 100 milijuna eura, koja u konkretnom slučaju iznosi 33.907.492,00 eura, uvrštenjem konkretnih iznosa u navedenu formulu dobiva se maksimalni iznos potpore od 33.477.000 eura = 50x(50+0,5x33,907).

Kod ulaganja na koja se primjenjuju Pravila za ocjenjivanje velikih projekata ulaganja prilikom izračuna državne potpore uzima se intenzitet propisan za velike poduzetnike, kako je to uređeno točkom 67. Odluke o objavljivanju pravila o regionalnim potporama, a izračun se vrši na temelju službenog tečaja valute na dan kada se potpora odobrava, odnosno u konkretnom slučaju na dan 30. prosinca 2010., prema srednjem tečaju Hrvatske narodne banke 1 euro iznosio je 7,389067. Maksimalni iznos potpore Rockwool Adriaticu može iznositi 247.363.795,95 kn. Od tog iznosa Rockwool Adriatic iskoristio je iznos od 17.885.961,38 kn, kako je to opisano u točki 3.2.4. obrazloženja ovog rješenja.

4. ODLUKA VIJEĆA

Vijeće je o problematici državnih potpora dodijeljenih Rockwool Adriaticu raspravljalo na nekoliko sjednica Vijeća koje su održane tijekom postupka naknadnog odobravanja državnih potpora, a odluku je donijelo na svojoj 61. sjednici održanoj 30. prosinca 2010., na temelju potpuno utvrđenog činjeničnog stanja u ovom predmetu.

Vijeće je odlučilo da su Rockwool Adriaticu dodijeljene državne potpore iz članka 3. stavka 1. ZDP-a, u obliku prodaje zemljišta pod povoljnijim uvjetima od tržišnih, carinske i porezne povlastice koje su sadržane u Potvrdi Ministarstva od 16. rujna 2005., a koje su detaljnije opisane u točki 3.2.3.1. a), b) i c) obrazloženja ovog rješenja, te državne potpore sadržane u Odlukama Općinskog vijeća Općine Pićan od 15. travnja 2004. opisane u točki 3.2.3.2. a) i b) obrazloženja ovog rješenja u obliku oslobođenja plaćanja komunalnog doprinosa i oslobođenja plaćanja vodovodnog priključka.

Mjere odnosno sredstva dodijeljena Rockwool Adriaticu istodobno ispunjavaju sljedeće uvjete neophodne za utvrđenje pojma državne potpore u smislu članka 3. stavka 1. i 3. ZDP-a kako slijedi:

– riječ je o državnim sredstvima središnje države i jedinice lokalne samouprave koja predstavlja njihov umanjeni prihod,

– tim sredstvima Rockwool Adriaticu dana je prednost na tržištu, a riječ je o ekonomskoj prednosti koju on ne bi mogao ostvariti obavljanjem redovnog poslovanja,

– potpora je selektivna jer utječe na ravnotežu između Rockwool Adriatica kao njenog korisnika i njegove konkurencije, jer je dodijeljena samo Rockwool Adriaticu, te

– ima utjecaj na ispunjenje međunarodno preuzetih obveza Republike Hrvatske iz SSP-a, jer Rockwool Adriatic zahvaljujući dodijeljenoj potpori jača svoj položaj na tržištu u odnosu na svoje konkurente.

Vijeće je utvrdilo da su Rockwool Adriatic dodijeljene državne potpore u ukupnom iznosu od 17.885.961,38 kn koje se odnose na sljedeće:

a) poticaj za kupnju nekretnine koja je prodana pod povoljnijim uvjetima od tržišnih, a koji je sadržan u Potvrdi Ministarstva od 16. rujna 2005. pri čemu potpora iznosi 4.020.421,38 kn,

b) carinsku povlasticu sadržanu u Potvrdi Ministarstva od 16. rujna 2005. u iznosu od 184.040,00 kn

c) oslobođenje plaćanja komunalnog doprinosa za jednu proizvodnu liniju u iznosu od 13.500.000,00 kn izvršeno od strane Općine Pićan, koje je sadržano u Odluci Općinskog vijeća Općine Pićan od 15. travnja 2004., te

d) oslobođenje od plaćanja vodovodnog priključka u iznosu od 181.500,00 kn, izvršeno od strane Općine Pićan, a koje je sadržano u Odluci Općinskog vijeća Općine Pićan od 15. travnja 2004.

Nadalje, Vijeće je nedvojbeno utvrdilo da dodijeljene pojedinačne državne potpore, nisu bile prije njihove dodjele korisniku Rockwool Adriaticu prijavljene Agenciji na odobrenje, iako su na to davatelji potpore bili zakonski bili obvezni (članak 11. ZDP iz 2003.). Međutim, i taj zakon je u članku 15. stavku 1. uređivao mogućnost naknadnog odobrenja pojedinačne državne potpore pod određenim uvjetima.

Kako je već prethodno detaljnije pojašnjeno u točki 2. obrazloženja ovoga rješenja pod nazivom Primijenjeni propisi, Agencija je u postupku naknadnog odobrenja državne potpore koji je pokrenula po službenoj dužnosti 31. listopada 2007. bila dužna primijeniti važeći Zakon o državnim potporama iz 2005. Članak 14. stavak 1. ZDP-a propisuje da su sve državne potpore koje se dodijeljene bez odobrenja Agencije nezakonite. Međutim, u slučajevima kada Agencija utvrdi da su sredstva koja predstavljaju državnu potporu, a koja nisu prethodno prijavljena na odobrenje Agenciji ipak dodijeljena sukladno propisima o državnim potporama, tada može iznimno, u posebno opravdanom slučaju, donijeti naknadno odobrenje državne potpore u smislu članka 14. stavka 2. ZDP-a.

U protivnom, Agencija u smislu članka 14. stavka 1. ZDP-a nalaže povrat nezakonite potpore koji uključuje iznos iskorištene državne potpore uvećan za iznos zakonske zatezne kamate počevši od dana početka korištenja državne potpore.

U postupku je nedvojbeno utvrđeno i detaljno obrazloženo u pojedinim točkama obrazloženja ovoga rješenja da su predmetne državne potpore dodijeljene sukladno propisima o državnim potporama, te je stoga Vijeće, kao posebno opravdan razlog za propuštanje prijave državne potpore na odobrenje Agenciji, iznimno uvažilo činjenicu neusklađenosti Zakona o poticanju ulaganja (»Narodne novine«, broj 73/00) s odredbama ZDP-a u vrijeme dodjele potpora.

Stoga je Vijeće odlučilo da Agencija naknadno odobri dodijeljene državne potpore u smislu članka 14. stavka 2. ZDP-a.

Svoju odluku Vijeće obrazlaže kako slijedi.

Državne potpore u obliku prodaje zemljišta pod uvjetima povoljnijim od tržišnih i carinske povlastice koje su Rockwool Adriaticu odobrene temeljem Zakona o poticanju ulaganja iz 2000., odnosno Potvrde Ministarstva od 16. rujna 2005., te u obliku oslobođenja plaćanja komunalnog doprinosa i oslobođenja plaćanja vodovodnog priključka koje su Rockwool Adriaticu dodijeljene temeljem Odluka Općinskog Vijeća Općine Pićan, odnose se na namjenu i visinu kojom se ne prelazi prag propisan za regionalne potpore iz Odluke o objavljivanju pravila o regionalnim potporama i Odluke o karti regionalnih potpora, kako je to detaljnije pojašnjeno u točki 3.2.3.1.a) i b), 3.2.3.2.a) i b) i 3.2.5. obrazloženja ovog rješenja. Također, porezne povlastice odobrene temeljem Zakona o poticanju ulaganja iz 2000., odnosno navedene Potvrde Ministarstva koje Rockwool Adriatic ima pravo koristiti do kraja 2015., a koje do donošenja ove odluke nije koristio, sukladne su navedenim pravilima za regionalne potpore i odnose se na početna ulaganja Rockwool Adriatica, kako je to obrazloženo detaljnije u točki 3.2.3.1.c) i točki 3.2.5. f) obrazloženja ovog rješenja.

Slijedom navedenog, budući da se na već dodijeljene državne potpore u obliku porezne povlastice dodijeljene temeljem Potvrde izdane od strane Ministarstva, te da državne potpore koje ukupno iznose 17.885.961,38 kn, a odnose se na potpore dodijeljene temeljem Potvrde izdane od strane Ministarstva u obliku carinske povlastice u iznosu od 184.040,00 kn, te potpora dodijeljenih od strane Općine Pićan u obliku prodaje nekretnine pod povoljnijim uvjetima od tržišnih prethodno odobrene temeljem Potvrde Ministarstva, u iznosu od 4.020.421,38 kn, te u obliku oslobođenja plaćanja komunalnog doprinosa u iznosu od 13.500.000,00 kn koje je sadržano u Odluci Općinskog vijeća Općine Pićan od 15. travnja 2004., te u obliku oslobođenja od plaćanja naknade za priključak na sustav pitkom vodom u iznosu od 181.500,00 kn, koje je sadržano u Odluci Općinskog vijeća Općine Pićan od 15. travnja 2004., mogu primijeniti intenziteti propisani pravilima za regionalne potpore, Vijeće je primjenom članka 14. stavka 2. ZDP-a, odlučilo da se državne potpore sadržane u navedenim aktima mogu naknadno odobriti.

Vijeće je također odlučilo odrediti poseban uvjet i rok za naknadno odobrenje predmetne potpore u dijelu koji se odnosi na korištenje porezne povlastice, a u svrhu onemogućavanja korištenja porezne povlastice u iznosu višem od iznosa izračunatog primjenom Pravila za ocjenjivanje velikih projekata ulaganja iz Odluke o objavljivanju pravila o regionalnim potporama kako je to opisano u točki 3.2.5. f) obrazloženja ovog rješenja. Stoga je na temelju članka 14. stavka 2. ZDP-a obvezalo Rockwool Adriatic, da u razdoblju od 1. siječnja 2010. do 31. prosinca 2015. Agenciji dostavlja podatke o iskorištenoj poreznoj povlastici. Rok za izvršenje određen je na dan 15. svibnja tekuće godine za prethodnu godinu.

Na temelju navedene odluke Vijeća, Agencija je odlučila kao u točkama 1. i 2. izreke ovoga rješenja.

Objava rješenja u »Narodnim novinama« temelji se na odredbi članka 18. ZDP-a, kao što je odlučeno točkom 3. izreke ovoga rješenja.

UPUTA O PRAVNOM LIJEKU

Ovo rješenje je konačno u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja

Klasa: UP/I 430-01/2007-00/38

Urbroj: 580-03-10-17-137

Zagreb, 30. prosinca 2010.

Predsjednica
Vijeća za zaštitu tržišnog natjecanja
mr. sc. Olgica Spevec, v. r.

Rješenje, NN 30/2011-656